ติง นายทุนจีน แย่งสูบน้ำอิงปลูกกล้วย กระทบชาวบ้าน-สิ่งแวดล้อม
ประธานเครือข่ายรักษ์เชียงของ ติง นายทุนใหญ่ชาวจีน เช่าที่ดินกว่า 2,700 ไร่ปลูกกล้วย แย่งชิงน้ำชาวบ้าน เหตุน้ำอิงแห้งขอด ไร้หน่วยงานดูแลการใช้น้ำในพื้นที่เพาะปลูก หวั่น ปัญหาระยะยาว กระทบสิ่งแวดล้อม-ระบบนิเวศเปลี่ยน สารเคมีตกค้าง,วันที่ 24 มี.ค. 59 จากกรณีศึกชิงแย่งน้ำชาวบ้าน อ.พญาเม็งราย อ.ขุนตาล จ.เชียงราย ออกมาประท้วงนายทุนจีนเช่าที่ดินกว่า 2,700 ไร่ ปลูกกล้วยหอม สูบน้ำแม่อิงแห้งขอด สร้างความเดือดร้อนแก่ผู้ใช้น้ำริมแม่อิง 13 หมู่บ้าน ไม่มีน้ำใช้ น้ำบริโภค ขาดน้ำทำประปาหมู่บ้านนั้น,ล่าสุด นายนิวัฒน์ ร้อยแก้ว ประธานเครือข่ายรักษ์เชียงของ กล่าวว่า ลุ่มน้ำอิงตอนบน ครอบคลุมพื้นที่ อ.เทิง อ.เม็งราย อ.ขุนตาล อ.พญาเม็งราย และมาบรรจบน้ำโขงที่ปากอิง อ.เชียงของ สองฝั่งน้ำอิงมีการใช้น้ำเพื่อการเกษตรของชาวบ้านโดยตลอด ดังนั้น การมีพื้นที่ปลูกกล้วย ซึ่งเป็นพืชที่ใช้ปริมาณน้ำมาก จึงมีการแย่งชิงน้ำกันกับชาวบ้านที่ทำการเกษตร ส่วนการเจาะบาดาลนั้นก็มีหน่วยกรมทรัพยากรน้ำบาดาลควบคุมอยู่ แต่น้ำโดยธรรมชาติเชื่อมถึงกันหมด จึงมีคำถามกับฝ่ายนโยบายรัฐเกี่ยวกับการใช้พื้นที่เพาะปลูกพืชที่ใช้ปริมาณน้ำมาก รัฐมีแนวทางในการควบคุมดูแลอย่างไร สำหรับสวนกล้วยหอมนี้ ทราบว่า ทาง สปป.ลาวเริ่มจำกัดพื้นที่การปลูกและปัญหาเรื่องสารเคมีตกค้าง ก็ปรากฏชัดว่าหน่วยงานไหนจะมาดูและตรวจสอบ,นายเลื่อน ผิวผ่อง กำนันตำบลบ้านต้า อ.ขุนตาล กล่าวว่า ภายหลัง นายอำเภอพญาเม็งราย สั่งสวนกล้วยหอมจีนหยุดสูบน้ำจากน้ำอิง ผ่านไป 3 วัน ทำให้น้ำอิงมีระดับเพิ่มขึ้นมาเล็กน้อย ส่วนการขุดบ่อบาดาลขึ้นมาใช้ของสวนกล้วย จะส่งผลกระทบอย่างไรยังไม่สามารถคาดการณ์ได้ ต้องดูสถานการณ์ต่อไป เพราะถือเป็นเรื่องใหม่ การทำให้คนในท้องถิ่นมีงานทำเป็นเรื่องดี แต่ผลกระทบต่อชาวบ้านเรื่องการใช้น้ำก็ต้องดูแลว่าจะแก้ไขอย่างไร เข้าใจว่าหน่วยงานที่มีหน้าที่ดูแลจะเข้ามาดูในเรื่องนี้ เพราะขณะนี้ชาวบ้านเดือดร้อนไม่มีน้ำอุปโภค บริโภค ลำบากกว่าปีที่แล้ว ผลการสูบน้ำของสวนกล้วยหอมทำให้น้ำในแม่น้ำแห้งเร็วมาก เครื่องสูบน้ำประปาเกิดไหม้ เพราะน้ำลดระดับอย่างรวดเร็ว ขณะที่เครื่องยังทำงานอยู่ เนื่องจากสวนกล้วยขุดน้ำอิงเป็นแอ่งระดับต่ำ ดึงน้ำในหลุมของตนเอง ด้วยท่อขนาด 6 นิ้ว 2 แห่ง จุดละ 3 หัว สูบขึ้นตลอดเวลา ทำให้น้ำอิงเหือดแห้งอย่างรวดเร็ว,ด้าน นายทวนชัย วะลัยสุข หัวหน้าคนงานบริษัท หงต้า อินเตอร์เนชั่นแนล (ประเทศไทย) จำกัด กล่าวว่า พื้นที่สวนกล้วยหอมมีทั้งหมดกว่า 2,000 ไร่ ปลูกไปกว่า 1,000 ไร่ เก็บผลผลิตรุ่นแรกหลังปลูก 9 เดือน บรรจุใส่กล่องส่งไปประเทศจีน 4-5 คอนเทนเนอร์ มีพื้นที่บ่อพักน้ำ ขนาด 30x10 เมตรจำนวน 4 บ่อ การรดน้ำจะเวียนไปเป็นแปลงต่อท่อถึงทุกแปลง กล้วยหอมที่ปลูกใช้เพาะเนื้อเยื่อ หลังเก็บเกี่ยวรุ่นแรกจะล้มต้นเก่าและเลี้ยงหน่อไว้ต้นละ 1 หน่อ รุ่นต่อไปจะใช้เวลา 6 เดือน เก็บเกี่ยวอีกรอบหลังเวลา 4 ปี จะล้มต้นทิ้งหมด และเพาะเนื้อเยื่อปลูกใหม่ ,การดูแลป้องกันผิวโดยปิดปลายเพื่อให้กล้วยเต็มผล และไม่มียาง ทำให้ผิวเสีย หุ้มเครือด้วยพลาสติก การเก็บผลผลิตใช้แขวนบนสลิงดึงไปที่โรงบรรจุ ใช้น้ำล้างและแว็กผิว จ้างแรงงาน 100 กว่าคน ควบคุมการผลิต และดูแลแปลงไปฝึกจากแปลงใน สปป.ลาว ส่วนที่ดินเหลืออีก 1,000 กว่าไร่ นอกจากปลูกกล้วยหอม จะเพิ่มการปลูกมะม่วง และมะละกอส่งออกไปยังประเทศจีน ส่วนที่ถูกสั่งหยุดการสูบน้ำจากแม่น้ำอิงเข้ามาใช้ ขณะนี้ได้ใช้น้ำจากที่สูบมาสำรองพักไว้ในบ่อ และกำลังเจาะบาดาลเพื่อนำน้ำใต้ดินมาใช้.,ข่าวที่เกี่ยวข้อง,ศึกชิงน้ำ ชาวบ้านโวยสวนกล้วยหอมจีนเชียงราย แย่งสูบน้ำอิงแห้งขอด
ประธานเครือข่ายรักษ์เชียงของ ติง นายทุนใหญ่ชาวจีน เช่าที่ดินกว่า 2,700 ไร่ปลูกกล้วย แย่งน้ำชาวบ้าน เหตุน้ำอิงแห้งขอด ไร้หน่วยงานดูแลการใช้น้ำพื้นที่เพาะปลูก หวั่น ปัญหาระยะยาว กระทบสิ่งแวดล้อม-ระบบนิเวศเปลี่ยน สารเคมีตกค้าง
แล้ง,ภัยแล้ง,แห้งแล้ง,แห้งขอด,ศึกชิงน้ำ,สวนกล้วยหอมจีน,แม่น้ำอิง,แม่น้ำอิงแห้งขอด,เชียงราย,นายทุนจีน,นิวัฒน์ ร้อยแก้ว,ประธานเครือข่ายรักษ์เชียงของ,หงต้า อินเตอร์เนชั่นแนล,ข่าว,ไทยรัฐออนไลน์,ข่าวทั่วไทย,ข่าวภูมิภาค,ภาคเหนือ